作者:孟郊
標題:贈韓郎中愈
內容:何以定交契，贈君高山石。何以保貞堅，贈君青松色。貧居過此外，無可相彩飾。聞君碩鼠詩，吟之淚空滴。碩鼠既穿墉，又齧機上絲。穿墉有閑土，齧絲無餘衣。朝吟枯桑柘，暮泣空杼機。豈是無巧妙，絲斷將何施。眾人尚肥華，志士多饑羸。願君保此節，天意當察微。前日遠別離，今日生白髮。欲知萬裡情，曉臥半床月。常恐百蟲秋，使我芳草歇。